Zeno Hastenteufel

Zeno Hastenteufel (Montenegro, 1946ko ekainaren 14a – Porto Alegre, 2025eko apirilaren 30a) brasildar elizgizon katolikoa izan zen. 2001etik 2007ra Frederico Westphalengo apezpikua izan zen, eta 2007tik 2022ra Novo Hamburgoko apezpikua.

 Bizitza 

Alemaniar jatorrikoa, 1946ko ekainaren 14an jaio zen Linha Rodrigues da Rosan, Montenegro udalerrian. Olindo eta Anna Amélia Hastenteufelen semea izan zen. Lehen mailako ikasketak Barão herriko Linha Francesa Alta auzoko Alfredo Caspary eskolan egin zituen. 1960tik 1966ra Gravataíko San Jose apaizgaitegi txikian ikasi zuen. 1967-1968 eta 1971-1972 urteetan filosofia ikasi zuen Viamãoko Filosofia Fakultatean, eta 1969-1972 urteetan teologia Hegoaldeko Rio Grandeko Unibertsitate Katolikoko Teologia Fakultatean. Praktikak Gravataíko Santa Ana parrokian egin zituen.

1972ko uztailaren 8an apaiztu zen, eta hasiera batean Sapucaia do Sulgo Andre Maria Sortzez Garbiaren parrokiako bikario-diruzain gisa lan egin zuen. 1973tik 1981era Hegoaldeko Rio Grandeko Unibertsitate Katolikoko Erlijio Kulturako irakaslea izan zen.

1973tik 1975era, bikario gisa aritu zen Porto Alegreko San Petri elizan; Gazteen Lidergo Ikastaroa ere sortu zuen 1973an eta proiektu honen zuzendari espirituala izan zen 1974tik 1981era. 1976-1981 urteetan Porto Alegreko San Antonio parrokian jardun zuen. Garai hartan, asteazkenero 20:00etan mezak eman zituen, «Missa da Almofada» deiturikoak, Porto Alegreko gazteentzat.

1981etik 1985era, Elizaren Historiako masterra eta doktoretza egin zituen Erromako Gregoriotar Unibertsitatean. 1984tik 1986ra, Porto Alegreko Familia Santuaren elizako bikarioa izan zen. Horrez gain, irakasle lanetan aritu zen 1984tik 2001era.

Hegoaldeko Rio Grandeko Unibertsitate Katolikoko Teologia Institutuko zuzendaria izan zen 1988tik 1995era, eta Mundo Jovem, Novo Milênio eta Versão Semanal aldizkariak zuzendu zituen. 1995etik 2001era eguneroko Um novo dia começar para ti irratsaioan parte hartu zuen Aliança FM katean.

2001eko abenduaren 12an, Joan Paulo II.a aita santuak Frederico Westphalengo apezpiku izendatu zuen. 2002ko martxoaren 8an, Dadeus Gringsek ordenatu zuten Porto Alegreko katedralean. Beste kontsagratzaileak Bruno Maldaner eta Eduardo Benes de Sales Rodrigues izan ziren. Elizbarruti horretan zegoen bitartean, apaizen hezkuntzan, katedralaren zaharberritzean eta Uruguai Garaiko martirien beatifikazioan arreta jarri zuen.

2007ko martxoaren 28an, Benedikto XVI.a aita santuak Novo Hamburgoko apezpiku izendatu zuen. Apirilaren 27an hartu zuen kargua. 2022ko urtarrilaren 19an, adin muga zela eta, Frantzisko aita santuak Hastenteufelen dimisioa onartu zuen.

Porto Alegren hil zen 2025eko apirilaren 30eko goizean, 78 urte zituela, tumore bat kentzeko ebakuntzaren ondoren izandako konplikazioen ondorioz.

 Lanak 

 Ondorengotza apostolikoa 

 Erreferentziak 

 Kanpo estekak 

Kategoria:Hegoaldeko Rio Grande estatuko jendea
Kategoria:Brasilgo apezpikuak
Kategoria:Brasilgo katolikoak
Kategoria:Joan Paulo II.ak izendatutako apezpikuak
Kategoria:Brasilgo irakasleak
Kategoria:Porto Alegren hildakoak